# BOŽJA BESEDA IN DAROVANJE

### Video nagovor

[Povezava na video nagovor](https://www.facebook.com/salezijanskamladina/videos/961179204297266/UzpfSTU4MTk5NDUzMjIxNTczNzo5NjExODc1NTA5NjMwOTg/)

### **Mo**l**itev**

**+ Križ**

Pesem: **Darovanje** ([posnetek](https://www.youtube.com/watch?v=tLKex9LS2oU&list=PLzooQVVQ4Lyrm3w87I_1cPPk0LZ0GemK8&index=133))

**Angel Gospodov… Tebe ljubim… Sveti angel…**

Molitev k Svetemu Duhu:

“Zahvaljujem se ti, Sveti Duh,  
da si navdihnil Božjo besedo,  
ki razsvetljuje mojo pot in mi daje življenje.  
V tej Besedi mi govoriš to,  
kar najbolj potrebujem.  
Razlij se v meni, Sveti Duh,  
da jo bom razumel  
in se ji bom prepustil, da me bo spremenila.  
Želim biti priča,  
ki oznanja Besedo z gotovostjo in prepričanjem,  
z ljubeznijo in veseljem.  
Zato mi podari, Sveti Duh, svojo milost,  
da bom molil s to Besedo,  
da bo postala meso v mojem življenju.  
Tako bom oznanjal Besedo  
s svojimi besedami in dejanji,  
z vsem svojim bitjem.  
Ti si notranji učitelj,  
dotakni se src vseh,  
ki me bodo poslušali,  
da bodo našli v Besedi odgovor na svoja iskanja,  
da se bodo zaljubili v evangelij  
in ga živeli vsak dan.  
Pridi, Sveti Duh. Amen.” (5 minut s Svetim Duhom)

**Slava Očetu..**

**+ Križ**

### Uvod

Sveta maša ima dva glavna dela (besedno in evharistično bogoslužje) ter začetni in končni obred (v dodatku najdeš tabelo, ki dobro ponazarja vse dele svete maše).

### Besedno bogoslužje

Ker maša predstavlja nebeško gostijo, se na začetku vprašaj kaj sploh storiš, ko prideš k nekomu na obisk, na gostijo na katero si povabljen? (Pozdraviš gostitelja, si sezuješ čevlje, se objameš, podaš roko, mu podariš darilo ob zahvali za gostoljubje, morda si kaj tudi skuhal, tako ta svoj delež postaviš na mizo.) Prav temu je namenjen tudi uvodni del svete maše. Na začetku je pozdrav, nato Gostitelju s kesanjem priznamo svojo majhnost in ga počastimo s Slavo. *Sledi* glavna mašna prošnja*: ko duhovnik vzklikne Molimo in nekaj trenutkov počaka, je vsak vernik povabljen, da v tišini izrazi svojo prošnjo in jo položi pred Gospoda. Vse te prošnje duhovnik zbere (lat. 'collecta' = zbirati) in jih pridruži glavni mašni prošnji.*

Sledi besedno bogoslužje, takrat prisluhnemo kaj nam Bog preko Božje besede želi sporočiti.

* Ali med branjem beril, psalma in evangelija resnično prisluhnem, ali mi po glavi hodijo druge misli?
* Ali znam zares poslušati, takrat ko mi Nekdo/nekdo govori?
* Me je Božja beseda kdaj nagovorila, vplivala na moje misli, besede in dejanja?
* Si vedel, da Bog preko Božje besede govori prav tebi, v točno taki situaciji kakršni si, s temi problemi, ki jih imaš?

Preberi odlomek iz Svetega pisma (Lk 24, 25-27) in se ustavi pri besedah, ki te nagovorijo.   
Razmisli kaj je glavni namen odlomka? Katere vrstice se prav zdaj nanašajo na tvoje življenje?

*In on jima je rekel: »O nespametna in počasna v srcu za verovanje vsega, kar so povedali preroki! Mar ni bilo potrebno, da je Mesija to pretrpel in šel v svojo slavo?« Tedaj je začel z Mojzesom in vsemi preroki ter jima razlagal, kar je napisano o njem v vseh Pismih.*

Odlomek govori, kako se Jezus približa učencema in vzpostavi dialog z njima. Podobno se zgodi pri sveti maši, ko prihajam s svojimi zahvalami, svojimi problemi. Bog mi želi dati odgovor, spodbudo za moje osebne probleme preko Božje besede. Zato bi lahko ta del maše primerjali s pogovorom na gostiji med gosti in Gostiteljem. Razvije se **dialog med Božjo Besedo** (po berilih, psalmu in evangeliju nam Bog govori) in **našo izpovedjo vere ter izražanjem prošenj** (Po Božji Besedi priznam, da je Bog dober, velik in mu zaupam).

### Evharistično bogoslužje

#### Kristusovo darovanje

Evharistično bogoslužje se začne s prinašanjem darov (darovanje). **Verniki darovom kruha in vina pridružijo svoje življenje.**

* Kaj ti prinašaš pri darovanju? *(Svoje skrbi, težave, veselje...)* Si pripravljen darovati samega sebe, vse svoje življenje?
* Kaj misliš, da se zgodi s tem, kar Bogu izročiš pri darovanju?
* Ali sem se pripravljen dati na oltar?

Bog da dejansko vse. Zame daje življenje v spravno daritev in zame se daje v hrano. Ali sem jaz pripravljen na oltar položit vse moje slabe stvari, nečistost, polomije, slabosti, strahove in se na Boga obrniti s prošnjo, da te stvari prečisti in posveti. Ali sem pripravljen na oltar položiti vse lepe stvari, dobre, ki so se mi zgodile, v smislu, da se lahko Prijatelj iskreno veseli z menoj ter to veselje pomnoži in mi daje moč iti naprej. (Veselje se podvoji in žalost razpolovi, če ju delimo z drugimi ljudmi, kaj šele z Bogom.)

Preberi odlomek iz Svetega pisma (Lk 24, 30-33) in si podčrtaj besede, stavek, ki te nagovori.

*Ko je sédel z njima za mizo, je vzel kruh, blagoslovil, ga razlomil in jima ga dal. Tedaj so se jima odprle oči in sta ga spoznala. On pa je izginil izpred njiju. In rekla sta drug drugemu: »Ali ni najino srce gorelo v naju, ko nama je po poti govoril in odpiral Pisma?« Še tisto uro sta vstala in se vrnila v Jeruzalem ter našla zbrane enajstere in tiste, ki so bili z njimi.*

Jezus se daje prepoznati pod podobo kruha. V razlomljenem kruha učenca prepoznata Jezusa. To gesto sta videla pri zadnji večerji in se jima je zapisala v srce, ker je bila narejena iz velike ljubezni. Sedaj isto gesto zagledata in prepoznata, da je Jezus znova navzoč.

Kakor potrebujemo telesno hrano za obnavljanje telesnih moči, tako potrebujemo duhovno hrano za obnavljanje odnosov, ljubezni. Za odnose potrebujemo darovanje, ljubezen. In Jezus je tisti, ki nam daje zgled in moč v darovanju. Primer: Učenca v Emavsu sta takoj po prejemu Kruha od navdušenja vstala in se napotila oznanjevat. Ko se nam Gostitelj (Kristus) daje v hrano, razvname v nas ljubezen, nas naredi sposobne, da se upremo slabim nagnjenjem in hkrati tudi nas naredi sposobne za darovanje. Sv. Janez Bosko pravi: »Hudič se na smrt boji dveh stvari: gorečega prejemanja svetega obhajila in pogostih obiskov Najsvetejšega.«

Evharistična molitev

Evharistična molitev je središče in vrhunec evharističnega bogoslužja. Hvalospev slavi Boga Očeta za vsa njegova dela, za stvarjenje, odrešenje in posvečenje. Na to odgovorimo s spevom Svet, ki nas pridruži nenehnemu poveličevanju Boga v nebesih. Besede postavitve in posvetitve (naj postanejo telo in kri našega Gospoda Jezusa Kristusa …) so jedro evharistične molitve.

### Osebno delo

Izpiši, podčrtaj si stavek, prošnjo, zahvalo, ki te najbolj nagovarja.

**Četrta evharistična molitev:**

***Hvalospev:*** *Res se spodobi, sveti Oče, da se ti zahvaljujemo, res je pravično, da te slavimo. Ti edini si živi in pravi Bog, od vekov si in na veke ostaneš in v nedostopni svetlobi prebivaš. Ker si ti edini dober in vir življenja, si vse zato ustvaril, da bi svoje stvari napolnil z blagoslovom in mnoge razveselil s sijajem svoje luči.*

*Pred teboj stoje neštete množice angelov, ki ti noč in dan služijo, gledajo slavo tvojega obličja in te nenehno poveličujejo. Z njimi te veselo slavimo tudi mi in po našem glasu vesoljno stvarstvo in ti kličemo (prepevamo):* ***Svet …***

*Sveti Oče, slavimo te: velik si in vse stvari oznanjajo tvojo modrost in ljubezen. Človeka si naredil po svoji podobi in mu izročil skrb za vesoljni svet; vsem stvarem naj bi gospodoval, služil pa samo tebi, svojemu Stvarniku. Ko je z nepokorščino zapravil tvoje prijateljstvo in je nad njim zagospodovala smrt, ga vendarle nisi zapustil. Vsem si usmiljeno pomagal, da bi te iskali in našli. Znova in znova si sklenil zavezo z ljudmi in jih po prerokih vzgajal v pričakovanju odrešenja.*

*Sveti Oče, tako si ljubil svet, da si nam ob dopolnitvi časov za Odrešenika poslal svojega edinorojenega Sina. Po Svetem Duhu je postal človek in se rodil iz Device Marije. Bil je nam enak v vsem, razen v grehu. Ubogim je oznanil blagovest odrešenja, jetnikom prostost, potrtim veselje. Prostovoljno je šel v smrt, da bi spolnil načrt tvoje ljubezni. Vstal je od mrtvih, tako uničil smrt in obnovil življenje.*

*Šel je k tebi, Oče, in vernim kot prvi dar poslal Svetega Duha, da bi ne živeli več sebi, temveč njemu, ki je za nas umrl in vstal. Sveti Duh naj njegovo delo na svetu dovrši in vse posvečenje dopolni.*

*Prosimo torej, dobri Oče, naj Sveti Duh posveti te darove.*

***Naj postanejo telo in kri našega Gospoda Jezusa Kristusa****, da bomo obhajali to véliko skrivnost, ki nam jo je zapustil v znamenje svoje večne zaveze.*

### Dodatek

Zgradba svete maše.

|  |  |  |  |
| --- | --- | --- | --- |
| **Začetni obred** | **Besedno bogoslužje** | **Evharistično bogoslužje** | **Sklepni obred** |
| Vstopna pesem | Prvo berilo | Priprava darov | Mašnikov pozdrav in blagoslov |
| Uvod v sveto mašo | Spev z odpevom (Psalm) | Evharistična molitev | Odslovitev |
| Kesanje | Drugo berilo | Očenaš |  |
| Slava | Aleluja | Pozdrav miru |
| Glavna mašna prošnja | Evangelij | Lomljenje kruha |
|  | Pridiga (ali homilija) | Jagnje božje |
| Izpoved vere | Obhajilo |
| Prošnje za vse potrebe | Prošnja po obhajilu |